5.

Umeću se sljedeći članci: „Članak 8.a Skupine za brzo postupanje na granicama Na zahtjev države članice koja se suočava sa situacijom hitnog i iznimnog pritiska, posebno zbog priliva velikog broja državljana trećih zemalja koji pokušavaju na točkama vanjskih granica nezakonito ući na državno područje te države članice, Agencija može rasporediti na određeno vrijeme jednu ili više skupina za brzo postupanje na granicama (dalje u tekstu „skupne/skupine”) na državno područje države članice koja to zahtijeva na odgovarajuće vrijeme, u skladu s člankom 4. Uredbe (EZ) br. 863/2007. Članak 8.b Sastav skupina 1. Države članice u slučaju iz članka 8.a na zahtjev Agencije odmah dostavljaju broj, imena, profil pripadnika granične straže iz svoje nacionalne rezerve koje mogu u pet dana učiniti raspoloživim da budu članovi skupine. Države članice na zahtjev Agencije daju na raspolaganje za raspoređivanje pripadnike granične straže, osim ako su suočene s iznimnom situacijom koja bitno utječe na izvršavanje nacionalnih zadataka. 2. Izvršni direktor prilikom odlučivanja o sastavu skupine uzima u obzir posebne okolnosti s kojima se susreće država članica moliteljica. Skupina se sastavlja u skladu s operativnim planom iz članka 8.e. Članak 8.c Osposobljavanje i vježbe Agencija pripadnicima granične straže koji su dio brze rezerve iz članka 4. stavka 2. Uredbe (EZ) br. 863/2007, osigurava daljnje osposobljavanje koje odgovara njihovim zadacima i ovlaštenjima i provodi redovne vježbe s tim pripadnicima granične straže u skladu s rasporedom daljnjeg osposobljavanja i vježbi koji se nalazi u godišnjem programu rada Agencije. Članak 8.d Postupak za odlučivanje o raspoređivanju skupina 1. Zahtjev za raspoređivanje skupina u skladu s člankom 8.a uključuje opis situacije, moguće ciljeve i predviđene potrebe raspoređivanja. Prema potrebi izvršni direktor može poslati stručnjake iz Agencije da ocjene situaciju na vanjskim granicama države članice moliteljice. 2. Izvršni direktor odmah izvještava Upravni odbor o zahtjevu države članice za raspoređivanje skupina. 3. Prilikom odlučivanja o zahtjevu države članice, izvršni direktor uzima u obzir utvrđenja analize rizika Agencije kao i druge važne informacije koje je dostavila država članica moliteljica ili neka druga država članica. 4. Izvršni direktor donosi odluku o zahtjevu za raspoređivanje skupina što je moguće prije, a najkasnije 5 radnih dana od dana zaprimanja zahtjeva. Izvršni direktor državu članicu moliteljicu istodobno s Upravnim odborom obavješćuje o svojoj odluci u pisanom obliku. Odluka sadržava glavne razloge na kojima s temelji. 5. Ako izvršni direktor odluči rasporediti jednu ili više skupina, Agencija i država članica moliteljica odmah sastavljaju operativni plan u skladu s člankom 8.e. 6. Izvršni direktor odmah po donošenju operativnog plana obavješćuje države članice o zatraženom broju i profilima pripadnika granične straže koji se trebaju rasporediti u skupinama. Te se informacije pisanim putem dostavljaju nacionalnim osobama za vezu koje su određene prema članku 8.f i navodi se datum kada se treba izvršiti raspoređivanje. Njima se također šalje primjerak operativnog plana. 7. Ako je izvršni direktor odsutan ili spriječen, odluke u pogledu raspoređivanja skupina donosi zamjenik izvršnog direktora. 8. Države članice na zahtjev Agencije daju na raspolaganje pripadnike granične straže, osim ako su suočene s izvanrednom situacijom koja u bitnom utječe na izvršavanje nacionalnih zadataka. 9. Raspoređivanje skupina se obavlja najkasnije pet radnih dana nakon dana kada je operativni plan dogovoren između izvršnog direktora i države članice moliteljice. Članak 8.e Operativni plan 1. Izvršni direktor i država članica moliteljica usuglašavaju se oko operativnog plana koji sadrži točne uvjete za raspoređivanje skupina. Operativni plan uključuje: (a) opis situacije s načinom izvršavanja i ciljevima raspoređivanja, uključujući operativni cilj; (b) predviđeno trajanje raspoređivanja skupina; (c) geografsko područje nadležnosti države članice moliteljice u kojoj su skupine raspoređene; (d) opis zadataka i posebne upute za članove skupina, uključujući odobreno korištenje baza podataka i dozvoljenog službenog oružja, streljiva i opreme u državi članici domaćinu; (e) sastav skupina; (f) imena i činove pripadnika granične straže države članice domaćina odgovornih za sudjelovanje u skupinama, posebno onih pripadnika granične straže koji zapovijedaju skupinama tijekom raspoređivanja i položaju skupina u zapovjednom lancu; (g) tehničku opremu koja se treba rasporediti zajedno sa skupinama u skladu s člankom 8. 2. Izvršni direktor i država članica moliteljica se moraju sporazumjeti o svim izmjenama i prilagodbama operativnog plana. Agencija odmah šalje primjerak izmijenjenog ili prilagođenog operativnog plana državama članicama koje sudjeluju. Članak 8.f Nacionalna kontaktna točka Države članice imenuju nacionalnu kontaktnu točku koja je odgovorna za komunikaciju s Agencijom o svim pitanjima u vezi skupina. Nacionalna kontaktna točka dostupna je u svako doba. Članak 8.g Službenik za koordinaciju 1. Izvršni direktor između zaposlenika Agencije imenuje jednog ili više stručnjaka koji se raspoređuje u svojstvu službenika za koordinaciju. Izvršni direktor o imenovanju obavješćuje državu članicu domaćina. 2. Službenik za koordinaciju postupa u ime Agencije u svim vidovima raspoređivanja skupina. Službenik za koordinaciju posebno: (a) djeluje kao posrednik između Agencije i države članice domaćina; (b) djeluje kao posrednik između Agencije i članova skupine, pruža pomoć u ime Agencije u vezi svih pitanja koja se odnose na uvjete za njihovo raspoređivanje u skupine; (c) nadzire pravilnu provedbu operativnog plana; (d) izvještava Agenciju o svim vidovima raspoređivanja skupina. 3. Izvršni direktor može u skladu s člankom 25. stavkom 3. točkom (f) ovlastiti službenika za koordinaciju za pomoć pri rješavanju mogućih nesuglasja u pogledu izvršavanja operativnoga plana i raspoređivanja skupina. 4. Službenik za koordinaciju u izvršavanju svojih zadataka prima upute samo od Agencije. Članak 8.h Troškovi 1. Agencija u cijelosti snosi sljedeće troškove koje imaju države članice zbog davanja svoje pogranične straže na raspolaganje za potrebe iz članaka 8.a i 8.c: (a) putne troškove iz matične države članice u državu članicu domaćina i iz države članice domaćina u matičnu državu članicu; (b) troškove cijepljenja; (c) troškove posebnog osiguranja; (d) troškove zdravstvenog osiguranja; (e) dnevnice, uključujući troškove smještaja; (f) troškove u vezi tehničke opreme Agencije. 2. Podrobna pravila u vezi s isplatom dnevnica članovima skupina utvrđuje Upravni odbor.”